32004R0921
L 163/94
JURNALUL OFÍCIAL AL UNIUNII EUROPENE
REGULAMENTUL (CE) NR. 921/2004 AL COMISIEI
din 29 aprilie 2004
de modificare a Regulamentelor (CEE) nr. 2191/81, (CEE) nr. 429/90 și (CE) nr. 2571/97 pentru a lua în considerare cerințele Directivei 92/46/CEE a Consiliului de stabilire a normelor de sănătate pentru producerea și introducerea pe piață a laptelui crud, a laptelui tratat termic și a produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolele 10 și 15,
întrucât:
(1)
Articolul 1 alineatul (3) din Regulamentul (CEE) nr. 2191/81 al Comisiei din 31 iulie 1981 privind acordarea unui ajutor pentru achiziționarea de unt de către instituțiile și colectivitățile fără scop lucrativ (2) indică ce unt este eligibil în temeiul regulamentului.
(2)
Articolul 1 din Regulamentul (CEE) nr. 429/90 al Comisiei din 20 februarie 1990 privind atribuirea prin achiziție publică a unui ajutor pentru untul concentrat destinat consumului direct în cadrul Comunității (3) indică ce unt concentrat este eligibil în temeiul regulamentului.
(3)
Articolul 1 din Regulamentul (CE) nr. 2571/97 al Comisiei din 15 decembrie 1997 privind vânzarea untului la preț redus și acordarea de ajutoare pentru smântâna, untul și untul concentrat utilizate la fabricarea de produse de patiserie, înghețată și alte produse alimentare (4) stabilește untul, untul concentrat și smântâna care pot beneficia de ajutor atunci când sunt utilizate în vederea încorporării acestora în produsele finale eligibile pentru măsurile prevăzute de regulament.
(4)
Pentru a se asigura că subvenția este acordată numai produselor care au un înalt grad de protecție sanitară, este necesar ca untul, untul concentrat și smântâna prevăzute de Regulamentele (CEE) nr. 2191/81, (CEE) nr. 429/90 și (CE) nr. 2571/97 îndeplinesc cerințele Directivei 92/46/CEE a Consiliului (5), îndeosebi în ceea ce privește prepararea într-o unitate desemnată și conformitatea cu condițiile referitoare la marcajul de sănătate, precizate la anexa C capitolul IV punctul (A) din această directivă.
(5)
Ar trebui, prin urmare, să se modifice Regulamentele (CEE) nr. 2191/81, (CEE) nr. 429/90 și (CE) nr. 2571/97 în consecință.
(6)
Măsurile prevăzute de prezentul regulament sunt în conformitate cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
La articolul 1 alineatul (3) litera (b) din Regulamentul (CEE) nr. 2191/81, prima liniuță se înlocuiește cu următorul text:
„-
unt care se supune
(i)
condițiilor prevăzute la articolul 6 alineatul (3) din Regulamentul (CE) nr. 1255/1999 (6) al Consiliului și cerințelor clasei naționale de calitate prevăzute de anexa V la Regulamentul (CE) nr. 2771/1999 (7) al Comisiei în statul membru de fabricație și al cărui ambalaj este marcat în consecință;
(ii)
cerințelor Directivei 92/46/CEE (8) a Consiliului, în special în ceea ce privește prepararea într-o unitate desemnată și conformitatea cu condițiile referitoare la marcajul de sănătate, precizate la anexa C capitolul IV punctul (A) din această directivă.
Articolul 2
La articolul 1 alineatul (1) din Regulamentul (CEE) nr. 429/90, se adaugă următoarea teză:
„Trebuie să respecte cerințele Directivei 92/46/CEE (9) a Consiliului, în special în ceea ce privește prepararea într-o unitate desemnată și conformitatea cu condițiile referitoare la marcajul de sănătate precizate la anexa C capitolul IV punctul (A) din această directivă.
Articolul 3
La articolul 1 alineatul (2) din Regulamentul (CE) nr. 2571/97, se adaugă următorul paragraf:
„Untul, untul concentrat și smântâna prevăzute la literele (a), (b) și (c) trebuie să îndeplinească cerințele Directivei 92/46/CEE (10) a Consiliului, în special în ceea ce privește prepararea într-o unitate desemnată și conformitatea cu condițiile referitoare la marcajul de sănătate precizate la anexa C capitolul IV punctul (A) din această directivă.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 mai 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.